**HEA EESKUJU**

**KARMEN PIKKMETS**

Lõpe Põhikool

Karmeni loost on äärmiselt raske teha lühikest ja kokkuvõtliku tutvustus, kuna kirjutada oleks tõesti palju. Ta elab koos oma emaga Mätiku talus, Oidrema külas, kus igapäevaselt tegeletakse mahepiima tootmisega ja mahepõllumajandusega. Tema õed-vennad on samuti talus tegevad, kuid Karmen pesapunana, on alles suurde maailma astumas ja seda väga sihikindlalt ning motiveeritult. Tema pühendumus hariduse olulisusele on silmapaistev ning ka tulemustes on näha, et ta näeb vaeva. Seda just selleks, et täita oma unistused. Tema teadmisjanu ja organiseerimisvõime on nakkav. Ta on suur eeskuju kõikidele noortele, samuti täiskasvanutele.

Lisaks saavutustele koolis, on ta silmapaistev absoluutselt kõiges. Vähemalt esmapilgul tundub nii, sest kõik mida ta teeb, teeb ta hästi ning ta teeb palju! Loendamatutele kooli ja Eesti 4H elu edendavatele üritustele on hea näha, et Karmen panustab palju ka kogukonna arengusse. Seda just oma külaseltsi tegemistes kaasa lüües ning ise projekte algatades ja läbi viies. Selle aasta alguses on ta tegev ka Lääneranna noortevolikogus. Karmen on noor, kes on võrdne partner täiskasvanule. Ta suudab olukordi analüüsida, teha ettepanekuid ning mis peamine, aitab ka neid ettepanekuid ellu viia. Te särab positiivsusest ning see on eeskujuks ka teistele!

Karmen on silmapaistev noor, kes panustab väga palju oma kogukonna arengusse. Ta on ambitsioonikas ning tegutseb sihikindlalt oma eesmärkide nimel. Karmen õpib Lõpe Põhikooli 9. klassis, kus lisaks headele õpitulemustele on aktiivne koolielu edendaja ning sütitab ka teisi aktiivselt osalema. Koolis on ta Eesti 4H organisatsiooni klubi president ning ka Pärnu maakonna Eesti 4H noortejuhatuse esimees. Karmen on koolis üliandekas ja ainult viitele õppija! Ta on väga andekas nii näitleja kui lauljana suurel kultuurimaja laval. Parim etleja! Ta oskab väga ilmekalt teadvustada, luuletusi lugeda, ise juurde lisada ning kiires muutuvas olukorras reageerida.

Kodukülas tegutseb ta koos oma kogukonnaga ning koondab noori külakeskuses koos käima. Karmeni eestvedamisel on osaletud kahel korral Nopi Üles konkurssil. 2017 osaleti omaalgatusliku ideega videodiskode ja filmiõhtute korraldamine nii noortele kui ka vanadele. Eesmärgiks oli, et kogukonnaliikmed, eriti noored, leiaks tee vast renoveeritud külamajja. Projekti läbi kaasati teisigi eakaaslasi, kellel suurenes huvi ise midagi korraldada ja osaleda rohkem küla üritustel.
Sel suvel saadi toetust Oidrema külakeskusesse lugemispesa idee teostamiseks. Karmen ja tema meeskonnaliikmed soovisid, et õpilastel oleks kodukohas olemas koht, kust saab raamatuid laenutada. Oma ideed arendades leidsid, et oleks väga tore, kui neil oleks veel eraldi nurgake, kus saab mõnusalt istuda ja lugeda. Projekti raames soovitakse korraldada veel lugemispesas erinevaid lugemisega seotud üritusi: kutsuda külla kirjaniku, korraldada Harry Potteri teemapeo ning lugemisõhtuid koos suurte ja pisikestega.

Lääneranna Vallavalitsusele paistab ta silma kui hea koostööpartner noorteosaluse suurendamise ning noorteürituste korraldamise osas. 30 oktoober on toimumas Lihulas noortepäev "Rutiinist välja", kuhu tuleb kokku üle 120 noore Lääneranna koolidest ning Tõstamaalt ja Audrust. Üritust korraldab Lääneranna noortevolikogu, kus üheks peakorradlajaks on Karmen. Sujuv koostöö, läbimõeldud organiseerimine, ettevõtlikus panevad unustama, et tegemist on niivõrd noor neiuga. Esmakordselt on vallavalitsus koostööpartnerina vaid vaatleja ja nõuandja rollis. Karmen on kriisiolukordades hea reageerija, nende lahendaja ja lepitada.Ta on alati väga aus ning otsekohene.

Karmen ei janune ise tunnustuse järele - ta lihtsalt teeb seda, mis on tema südamelähedane. Ta sütitab kõiki enda ümber olema aktiivsed ning seda ka nautima. Näiteks kevadel toimus Lääneranna koolide playback, kus Karmen oli küll pealtvaataja rollis, kuid tema kokku ärgitatud oli Lõpe kooli poiste punt, kes parodeerisid Naised köögis laulu "Aasta ema", mis oli nii menukas, et võitis ka selle konkurssi. Tegijad nautisid, publik nautis! Olgugi, et laiemale üldsusele jäi teadmata, et just Karmen selle laheda esituse kokkupani, ei pidanud ta ise vajalikuks seda ka rõhutada. Karmen on hea eekuju meile kõigile - tegutse ja naudi seda, mida sa teed!

Karmen on hea sõber koolikaaslastele, õpetajatele. Ta on ideaalne õde ja sugulane oma suurele perele. Kokku on ta tädiks 17 poisile-tüdrukule! Ta alati aitab oma pereliikmeid, hoiab ja tegeleb väiksematega. Samuti ei pea ta paljuks tädina korraldada koduseid mänguõhtuid või ööbimisega pidžamapidusid.

Koolis pöörab Karmen kõigile tähelepanu, ta soovib kõigest osa saada! Ei karda öelda välja oma arvamusi! Alati, kui ta midagi teeb, on see hästi ja filigraanselt tehtud.

Karmeni kolm silmapaistvat omadust:

- Ta on hooliv ja teisi tunnustav ning ei oota see juures midagi vastu. Suure südamega!

- Ta suudab teha elus valikuid ning keskenduda just sellele, mis on tema jaoks oluline. Silmapaistev sihikindlus ning ajaplaneerimise oskus.

- Ta on inspireeriv algataja ning suur eeskuju nii noortele kui täiskasvanutele.

Karmenit ootab ees suur tulevik ning selle saavutamise teel väärib ta ühte suurt kiitust, mis talle veelgi jõudu annaks!

HEA EESKUJU ESITAJA

Annika Urbel

Karmenil on alati palju ideid ja nende teostamiseks suudab kaasata enda ümber meeskonna, kellega kõike ellu viia. Vabatahtlikuna teeb palju oma kogukonnas, Eesti 4H-s, koolis jne. Karmen kuulub Pärnumaa 4H noorteaktiivi. Lõpe Kooli 4H klubi president on Karmen olnud juba 4 aastat. 2018 tunnustati teda Eesti 4H Pärnumaa "Aktiivne noor" tiitliga. 2017 kutsuti Pärnu maavanema vastuvõtule "Pärnumaa tunnustab ja tänab". 2017 ja 2018 tunnustus Sten Roosi muinasjutuvõistlusel. Tänu silmapaistvale tegevusele 4H-s on Karmen käinud presidendi vastuvõtul.

Karmen on kõik kaheksa õppeaastat koolis lõpetanud kiituskirjaga väga hea õppimise eest. Alati kohusetundlik ja maksimumi nimel teeb tohutut tööd. Ta on enda jaoks paika pannud eesmärgid, mille poole püüdleb. Tal on huvi kõige ümbritseva vastu. Omab autoriteeti noorte hulgas ja on väga aktiivne. Osaleb suure ühinenud valla noorte ühisprojektis "Rutiinist vabaks". Huvitab poliitika ja hoiab ennast Eestis toimuvaga teadlikult kursis.

On aastaid oma kooli esindanud konkurssidel ja olümpiaadidel (näiteks: 2017/2018 bioloogia 1. koht, informaatika 2. koht, ajalugu 2-3. koht ). Karmen oma tegevusega on silma paistnud nii kohalikul tasandil oma külas kui ka kaugemal. Osaleb aktiivselt Lääneranna valla noortevolikogus ja Noorteühing 4H Pärnumaa noorteaktiivi töös.

Selline aktiivne noor, kes on meile kõigile eeskujuks, väärib kindlasti tunnustust ja kui mitte Karmen, kes siis veel!

HEA EESKUJU ESITAJA

Lõpe Põhikool